钦定古今图书集成/明伦汇编/闺媛典/第003卷 > 明仁孝文皇后内训 > 《节俭章第六》
## 钦定古今图书集成/明伦汇编/闺媛典/第003卷 > 明仁孝文皇后内训 > 《节俭章第六》

戒奢者，必先于节俭。夫澹素养性，奢靡伐德，人率知
之，而取舍不决焉。何也？志不能帅气，理不足御情，是
以覆败者多矣。《传》曰：“俭者，圣人之宝也。”又曰：“俭，德之
共也；侈，恶之大也。”若夫一缕之帛，出女工之勤，一粒
之食出农夫之劳，致之不易而用之不节，暴殄天物，
无所顾惜，上率下承，靡然一轨，孰胜其弊哉！夫锦绣
华丽，不如布帛之温也；奇馐美味，不如粝粢之饱也。
且五色坏目，五味昏智，饮清茹淡，祛疾延龄，得失损
益，判然悬绝矣。古之贤妃哲后，深戒守此，故𫄨绤无
斁，见美于《周诗》；“大练麤疏”，垂光于《汉史》。敦廉俭之风，
绝侈丽之质，天下从化，是以海内殷富，闾阎足给焉。
盖上以导下，内以表外，故后必敦节以率六宫。诸侯
之夫人以至士庶之妻，皆敦节俭以率其家。然后民
无冻馁，礼义可兴，风化可纪矣。或有问者曰：“节俭有
礼乎？”曰：“礼与其奢也，宁俭。然有可约者焉，有可腆者
焉。是故处己不可不俭，事亲不可不丰。”